[Kurssin nimi ja koodi]

**Oppimispäiväkirja: luentopäiväkirja**

**Oppimispäiväkirjan luonne**

Oppimispäiväkirja voidaan tehdä luentojen pohjalta luentopäiväkirjana, tai siinä voidaan yhdistää sekä luennolla että kurssimateriaalina luetusta kirjallisuudesta opittuja asioita (ks. lukupäiväkirjaohje sellaista oppimispäiväkirjaa varten, joka pohjautuu ainoastaan kirjallisuuteen). Kyseessä on akateeminen kirjoitusharjoitus, jonka avulla pohditaan luennolla ja kirjallisuudesta opittua ja pyritään liittämään opitut asiat laajempaan kontekstiin.

Oppimispäiväkirjan tarkoituksena on auttaa hahmottamaan luentojen ja luetun kirjallisuuden keskeisiä asioita, kysymyksiä, käsitteitä ja ongelmia sekä jäsentämään ja syventämään opittuja asioita. Kirjoittaminen on yksi keskeinen tapa auttaa niiden jäsentämisessä ja selkeyttämisessä. Tekstissä keskitytään luennon ja kirjallisuuden pääasioihin, ei esim. luentojen kulun kuvaamiseen. Keskeisiä kysymyksiä pohditaan kriittisesti aiemmin opitun pohjalta ja asiat pyritään yhdistämään laajempaan kontekstiin. Tärkeää on, että oppimispäiväkirjassa kuuluu kirjoittajan oma ääni eikä vain luennoitsijan. Oppimispäiväkirjaa voi kirjoittaa myös muista kuin luentosuorituksista (esim. seminaareista tai opinnäytetyöskentelystä) oman oppimisen tueksi.

**Apukysymyksiä (A. luentopäiväkirja, B. luentopäiväkirja + kirjallinen materiaali)**

1. Luentopäiväkirjassa on tärkeää pohtia luentojen opetussisältöä e toteutustapaa tai kulkua (niistä taas kirjoitetaan kurssipalautteessa). Aihetta voit lähestyä esimerkiksi seuraavien kysymysten kautta:

* Mitä asioita luento käsitteli? Mihin luennoija pyrki?
* Mitkä asiat kiinnostivat eniten? Miksi?
* Mitä uutta opit? Mitä hyötyä oppimastasi on sinulle?
* Miten asiat liittyivät aiemmin opittuun? Miten luento muutti käsityksiäsi asiasta?
* Millaisia kysymyksiä sinulle heräsi? Mikä jäi epäselväksi? Miksi?

Mikäli luentojen aikana on ollut erilaisia keskustelu- tai muita tehtäviä, pohdi myös niiden merkitystä omassa oppimisessa. Voit pohtia esimerkiksi:

* Millaisia uusia ajatuksia keskustelut sinussa herättivät?
* Miten keskustelu muiden opiskelijoiden kanssa edisti omaa oppimista?
* Miten ryhmäläisten mielipiteet erosivat toisistaan?
* Miten osasit soveltaa luennolla opetettua asiaa keskusteluun tai tehtävien tekoon?

Oppimispäiväkirjaa voidaan sopimuksen mukaan kirjoittaa myös pareittain tai ryhmässä, jolloin on tärkeää tuoda esiin kaikkien osallistujien, mahdollisesti erilaisia, havaintoja ja ajatuksia.

1. Mikäli kurssiin kuuluu luentojen lisäksi kirjallista materiaalia (josta ei tehdä erillistä oppimistehtävää tai lukupäiväkirjaa) huomioi myös se oppimispäiväkirjassa. Materiaaliin viittaamisessa riittää, että mainitset käyttämäsi materiaalin. Käytä tarkempia lähdeviittauksia vain siinä tapauksessa, että haluat käsitellä jotain tiettyä tekstikohtaa. Voit pohtia edellisten kysymysten lisäksi esimerkiksi:

* Edustivatko luennot ja materiaali yhteneväisiä vai eriäviä kantoja asioihin? Täydensivätkö ne toisiaan?
* Miten luennot ja materiaali yhdessä auttoivat sinua ymmärtämään käsiteltyä asiaa?

**Oppimispäiväkirjan pituus, rakenne ja ulkoasu**

Luentopäiväkirjaa kirjoitetaan luentosarjan jokaisesta luennosta, ellei opettaja muuta ilmoita. Opettaja ilmoittaa tekstin toivotun pituuden, joka riippuu kurssin ja opintojakson laajuudesta (esim. yksi sivu / luentokerta). Lisäksi oppimispäiväkirjan loppuun kirjoitetaan yhteenveto oppimiskokonaisuudesta (pituus sovitaan opettajan kanssa, esim. 1–2 sivua). Yhteenvedossa voi esimerkiksi:

* arvioida oman osaamisen kehittymistä kurssin aikana
* kuvata luentojen ja mahdollisen kirjallisuuden keskeisintä antia itselle
* pohtia luentojen muodostamaa kokonaisuutta ja mitä vielä tahtoisi saada selville
* analysoida luentojen liittymistä omaan aikaisempaan osaamiseen
* miettiä luentojen hyötyä omille myöhemmille opinnoille sekä työelämään
* suunnitella tutkimuskysymyksen esimerkiksi kurssin syventävää osiota tai mahdollista opinnäytetyötä varten

Oppimispäiväkirjan alkuun tulee kansilehti, jossa on oma nimi, opiskelijanumero (paitsi jos työ tallennetaan julkisesti esim. muille avoimeen Moodlen keskustelukansioon), sähköpostiosoite, opintojakson nimi ja sovittu laajuus sekä oppimispäiväkirjan vastaanottaja. Kirjoita otsikoksi sen luentosarjan nimi, johon oppimispäiväkirja liittyy, ja alaotsikoksi ”Oppimispäiväkirja” sekä luentosarjan alkamis- ja päättymispäivät. Mainitse jokaisen eri luentoa käsittelevän tekstiosion aluksi luennon päivämäärä ja aihe (jos sellainen on).

Suorissa lainauksissa kirjallisesta materiaalista noudatetaan tavanomaisia viittauskäytäntöjä. Luennoilla tai taustamateriaalissa käsiteltyjä asioita ei tarvitse nootittaa. Oppimispäiväkirja kirjoitetaan graduasetuksilla: riviväli 1,5, fontti Times New Roman / Times / Liberation Serif, pistekoko 12, marginaalit: vasen 2,5 cm, oikea 2,5 cm. Alaviitteiden fontti on sama kuin leipätekstin, pistekokona 10 ja rivinvälinä 1. Ensimmäistä otsikon jälkeistä kappaletta lukuun ottamatta uusi kappale aloitetaan alkusisennyksellä. Kappaleiden väliin ei tule rivinväliä. Oikean reunan tasausta käytettäessä teksti on tavutettava. (Ks. gradun asetteluohjeet WebOodissa koodilla TUM-800 Tutkielma).

**Palautus**

Oppimispäiväkirja palautetaan yhtenä tiedostona opettajan luennoilla ilmoittamalla tavalla (esim. Moodle tai sähköposti).

**Oppimispäiväkirjan arviointi**

Arvioinnissa kiinnitetään huomiota siihen miten opiskelija kykenee

* kirjoittamaan selkeästi jäsennellyn ja kielellisesti sujuvan kokonaisuuden
* reflektoimaan omaa oppimistaan (vrt. edellä esitetyt kysymykset)
* ymmärtää kurssin keskeiset asiat ja osaa tarkastella niitä eri näkökulmista
* analysoimaan kriittisesti kurssilla käsiteltyjä asioita ja käytyjä keskusteluja
* yhdistämään ja pohtimaan lukemaansa kirjallisuutta luennoilla käsiteltyihin asioihin
* yhdistämään oppimaansa aikaisemmin opittuun ja muodostamaan omia käsityksiä
* esittämään aiheesta tarkentavia tai laajentavia kysymyksiä sekä soveltamisehdotuksia

Yleiset arvosanakriteerit, joita opettaja muokkaa opintojakson tarpeisiin:

|  |  |
| --- | --- |
| 5 | Oppimispäiväkirja osoittaa aiheen syvällistä ymmärtämistä. Tekstissä on ansiokkaasti pohdittu kurssin keskeisiä asioita eri näkökulmista. Uusi asia on pystytty yhdistämään laajempaan yhteyteen ja aiemmin opittuun. Opiskelija on muodostanut aiheesta oman perustellun käsityksensä ja pystyy tuomaan aiheeseen uusia näkökantoja tai soveltamisehdotuksia. Työ on jäsennelty selkeästi ja on kielellisesti sujuvaa. [Kirjallisuutta on hyödynnetty erinomaisesti] |
| 4 | Opiskelija on ymmärtänyt keskeisten asioiden välisiä suhteita ja ilmaisee selkeän kokonaiskuvan aiheesta. Opiskelija kykenee erittelemään luennoilla esitellyn tutkimustiedon perusteita. Opiskelija on myös pohtinut kurssilla käsiteltyjen tietojen perusteluja. Opiskelija on muodostanut oman käsityksensä aiheesta ja hän tarkastelee oppimaansa suhteessa aiempiin tietoihinsa. Työssä on hyvä rakenne ja se on kielellisesti sujuvaa. [Kirjallisuutta on hyödynnetty kiitettävästi.] |
| 3 | Oppimispäiväkirja ilmentää kokonaiskuvaa aiheesta ja opiskelija on ymmärtänyt aiheen kannalta keskeisimmät kysymykset. Yllä mainittuun verrattuna kirjoittajan kuvaus oman oppimisen osalta on hajanaisempi ja soveltaminen on vähäisempää. Oman oppimisprosessia on arvioitu hyvin. Kielellisesti työ on hyvä. [Kirjallisuutta on hyödynnetty hyvin.] |
| 2 | Opiskelija kykenee kuvaamaan kurssin keskeisiä asioita ja reflektoimaan oppimistaan jonkin verran.. Luentojen sisällön ymmärtämisessä on puutteita, asioista ei muodostu selkeää kokonaiskuvaa eikä opittua tarkastella suhteessa aiemmin opittuun. Omia näkökulmia ei tuoda esille ja oppimisprosessia on pohdittu vähän. Ohjeistuksen noudattamisessa tai työn luettavuudessa on puutteita. [Kirjallisuuden hyödyntämisessä on puutteita.] |
| 1 | Opiskelija kuvaa joitain kurssin keskeisiä aiheita, mutta tiedot ovat puutteellisia eikä kokonaisnäkemystä ole syntynyt. Opiskelijan pohdinta liittyy opetuksen sisältöön vain heikosti. Opiskelija ei osaa kuvata omaa oppimisprosessiaan. Annetun ohjeistuksen noudattamisessa on merkittäviä puutteita. Kieliasussa on huomattavia ongelmia. [Kirjallisuutta on hyödynnetty suppeasti.] |
| 0 | Oppimispäiväkirja ei täytä arvosanan 1 edellyttämiä vaatimuksia tai siinä syyllistytään plagiointiin. Myös palautuspäivämäärien noudattamatta jättäminen saattaa johtaa suorituksen hylkäämiseen. |